SPRÁVA KOMISIE RADE A EURÓPSKEMU PARLAMENTU Prevádzka reaktora s vysokým tokom neutrónov v roku 2010 /* COM/2012/0171 final */





SPRÁVA KOMISIE RADE A EURÓPSKEMU PARLAMENTU Prevádzka reaktora s vysokým tokom neutrónov v roku 2010 Rada prijala 25. mája 2009 trojročný doplnkový výskumný program (2009 – 2011), ktorý by malo uskutočňovať Spoločné výskumné centrum (JRC – Joint Research Centre) a ktorý sa týka prevádzky reaktora s vysokým tokom neutrónov (HFR – High Flux Reactor), ktorý sa nachádza v Pettene (Holandsko). V článku 4 tohto rozhodnutia Komisie sa ustanovuje, že Komisia bude každý rok informovať Európsky parlament a Radu prostredníctvom správy o vykonávaní doplnkového výskumného programu. Táto správa o prevádzke HFR v roku 2010 je druhou z troch ročných správ vzťahujúcich sa na celý doplnkový výskumný program. Hlavné ciele programu sú tieto: (1) Zaistiť bezpečnú a spoľahlivú prevádzku HFR tak, aby sa zaručila dostupnosť toku neutrónov na pokusné účely. (2) Umožniť výskumným ústavom efektívne využívať HFR v širokej škále odborov: zlepšenie bezpečnosti palív a materiálov pre jadrové reaktory s významom pre Európu, ochrana zdravia vrátane vývoja lekárskych izotopov s cieľom nájsť odpovede na otázky v rámci lekárskeho výskumu, jadrová syntéza, základný výskum a odborná príprava, ako aj nakladanie s odpadom. HFR je zariadením odbornej prípravy pre doktorandov a držiteľov doktorátu a umožňuje im vykonávať výskumné činnosti prostredníctvom vnútroštátnych alebo európskych programov. Reaktor sa takisto využíva na komerčnú výrobu rádioizotopov pre vyše polovicu z 10 miliónov lekárskych diagnóz určovaných každý rok v Európe. Ciele týkajúce sa bezpečnej prevádzky a výskumu boli v roku 2010 splnené takto: 1. Bezpečná prevádzka HFR Európske spoločenstvo pre atómovú energiu (Euratom) je vlastníkom zariadenia (nájom na 99 rokov) a JRC je správcom zariadenia a rozpočtu. Reaktor HFR prevádzkuje NRG (Skupina pre jadrový výskum a poradenstvo – Nuclear Research and consultancy Group), ktorá zabezpečuje prevádzku a údržbu zariadenia a spravuje obchodné činnosti týkajúce sa reaktora[1]. Prevádzkové povolenie jej udelil holandský vnútroštátny regulačný orgán KFD (Kernfysische Dienst). Pokiaľ ide o jadrové elektrárne, HFR podlieha 10-ročnému pravidelnému preskúmavaniu bezpečnosti, ktoré sa vyžaduje v právnych predpisoch a ktoré vykonáva NRG. HFR bol v apríli 2011 predmetom nezávislého preskúmania INSARR (Integrated Safety Assessment for Research Reactors – integrované posúdenie bezpečnosti výskumných reaktorov), ktoré vykonala Medzinárodná agentúra pre atómovú energiu (MAAE). V roku 2010 bol HFR v prevádzke iba 143 dní, keďže reaktor bol vypnutý z dôvodu rozsiahlej opravy plášťa spodnej zátky (bottom plug liner - BPL). Na prípravu a realizáciu opravy dohliadal holandský regulačný orgán pre jadrovú bezpečnosť v súlade s platnými vnútroštátnymi predpismi a požiadavkami. Oprava, kontrola a skúška reaktora trvali 201 dní. Údržba pozostávala z preventívnej, nápravnej a pravidelnej údržby všetkých systémov, štruktúr a komponentov a vykonávala sa s cieľom umožniť bezpečnú a spoľahlivú prevádzku HFR. Takisto sa vykonala pravidelná skúška tesnosti ako jedna z licenčných požiadaviek (0,2 baru pretlak – trvanie 24 hodín) a rozšírená inšpekcia počas prevádzky vrátane meraní plášťa spodnej zátky. Podľa Medzinárodnej stupnice jadrových udalostí (INES – International Nuclear Event Scale) nebol hlásený žiadny incident. 2. Výskum a výroba izotopov 2.1 Výskum Pokračovalo sa v týchto dlhodobých vedeckých činnostiach: · Správa NeT – európskej siete pre normalizáciu neutrónových techník na účely štrukturálnej integrity. Hlavné experimentálne činnosti v roku 2010 sa týkali štúdií malouhlového rozptylu procesov starnutia materiálov, · Merania vlastného napätia prostredníctvom difrakcie neutrónov, hodnotenie vývoja mikroštruktúry v tepelne zostarnutej vystuženej oceli a prieskum tepelne urýchleného rádioaktívneho rozpadu; · Experimenty ožarovania paliva týkajúce sa transmutácie minoritných aktinidov s cieľom zníženia rádiotoxicity jadrového odpadu; · Experimenty ožarovanie paliva na účely vyšetrenia schopností retencie produktov štiepenia; · Experimenty na účely vyšetrenia degradácie konštrukčného materiálu reaktora pri ožarovaní (grafit, kompozitné materiály, zliatiny wolfrámu a oceľ); · Technológia reaktora jadrovej syntézy a technológia akcelerovaných systémov na vyšetrenie berýliových guličiek, ocelí a zvarov počas ožarovania a po ňom. 2.2 Výroba izotopov Rok 2010 bol pre HFR neobyčajným rokom, pokiaľ ide o výrobu rádioizotopov na lekárske účely, a možno ho rozdeliť na tri obdobia: počas prvých týždňov roka do polovice februára prevádzka HFR pokračovala na úrovni maximálnej výrobnej kapacity. Výroba sa potom počas obdobia opravy BPL zastavila (v čase pretrvávajúceho celosvetového nedostatku lekárskych izotopov) a v septembri 2010 opäť spustila v podobe bežnej prevádzky. Až do opravy HFR mala výroba lekárskych izotopov stále najvyššiu možnú prioritu. Zaťaženie reaktora bolo nastavené tak, aby sa zaručili absolútne maximálne úrovne výroby kľúčových rádiofarmaceutík a najmä výroba molybdénu-99 pre lekárske uplatnenie (napr. liečbu rakoviny). V tejto konfigurácii bolo možné realizovať súčasne až 11 ožarovaní na výrobu molybdénu-99. Počas tohto obdobia s maximálnou kapacitou výroba v HFR prekročila dostupnú kapacitu rádiochemického spracovania v rámci európskej zásobovacej siete. Podľa odhadov sa v HFR počas tohto obdobia vyrábal dostatok materiálu na to, aby sa na celom svete denne podrobilo viac ako 50 000 pacientov vyšetreniu skenerom. To predstavuje asi 60 % celkového počtu vyšetrení. Počas roku 2010 prevádzkovateľ NRG koordinoval úsilie s cieľom minimalizovať vplyv problémov s dodávkou a priebežne informoval zákazníkov využívajúcich izotopy o pokroku pri oprave a o predpokladanom obnovení prevádzky HFR. Tieto udalosti takisto podčiarkli rozhodujúcu úlohu HFR v rámci zásobovacieho reťazca izotopov pre lekárske účely. 3. Finančné príspevky na vykonávanie programu V roku 2010 prispeli na vykonávanie programu tieto členské štáty: Belgicko sumou 400 000 EUR, Francúzsko sumou 300 000 EUR a Holandskou sumou 8 223 000 EUR. Treba poznamenať, že z týchto príspevkov sa hradia náklady podľa prílohy II k rozhodnutiu Rady 2009/410/Euratom. Tieto sumy sa vypočítali s cieľom uviesť do rovnováhy predpokladané náklady na reaktor na rok 2010 pri zohľadnení očakávanej úrovne obchodných príjmov. Komisia v žiadnom prípade neuhrádza schodok vyplývajúci z prevádzky ani prípadné náklady na údržbu alebo opravu. Komisia v roku 2010 získala 800 000 EUR z doplnkového programu ako príspevok do fondu na vyradenie z prevádzky. Aj ďalšie náklady (napr. priame personálne náklady, náklady na energie, nakladanie s vyhoreným palivom) v celkovej výške 1 674 000 EUR, ktoré vznikli Komisii, sa uhradili z doplnkového rozpočtu programu. Všetky výsledky prevádzky HFR v roku 2010 sa uvádzajú podrobnejšie v sprievodnom pracovnom dokumente útvarov Komisie. [1] Dňa 20. júna 1967 JRC a subjekt Stichting Energieonderzoek Centrum Nederland („ECN“), v tom čase ako Stichting Reactor Centrum Nederland („RCN“) uzatvorili zmluvu č. 054-68-1 PET N o spolupráci pri riadení prevádzky reaktora HFR v lokalite JRC.